**M. TVLLI CICERONIS TVSCVLANAE DISPVTATIONES**

LIBER QVINTVS

*Exemplum Dionysii, tyranni Syracusanorum improbi ac crudelis. Fabula de gladio Damoclis.*

**XX**. [57] Duodēquadrāgintā annōs tyrannus Syrācūsānōrum fuit Dionȳsius, cum quīnque et vīgintī nātus annōs dominātum occupāvisset. Quā pulchritūdine urbem, quibus autem opibus praeditam servitūte oppressam tenuit cīvitātem! Atquī dē hōc homine ā bonīs auctōribus sīc scrīptum accēpimus, summam fuisse eius in vīctū temperantiam in rēbusque gerundīs virum ācrem et industrium, eundem tamen maleficum nātūrā et iniūstum; ex quō omnibus bene vēritātem intuentibus vidērī necesse est miserrimum. Ea enim ipsa, quae concupierat, nē tum quidem, cum omnia sē posse cēnsēbat, cōnsequēbātur.

[58] Quī cum esset bonīs parentibus atque honestō locō nātus – etsī id quidem alius aliō modō trādidit – abundāretque et aequālium familiāritātibus et cōnsuētūdine propinquōrum, habēret etiam mōre Graeciae quōsdam adulēscentēs amōre coniūnctōs, crēdēbat eōrum nēminī, sed iīs quōs ex familiīs locuplētium servōs dēlēgerat, quibus nōmen servitūtis ipse dētraxerat, et quibusdam convenīs et ferīs barbarīs corporis cūstōdiam committēbat. Ita propter iniūstam dominātūs cupiditātem in carcerem quōdam modō ipse sē inclūserat. Quīn etiam nē tōnsōrī collum committeret, tondēre fīliās suās docuit. Ita sordidō ancillārīque artificiō rēgiae virginēs ut tōnstriculae tondēbant barbam et capillum patris. Et tamen ab iīs ipsīs, cum iam essent adultae, ferrum remōvit īnstituitque, ut candentibus iūglandium putāminibus barbam sibi et capillum adūrerent.

[59] Cumque duās uxōrēs habēret, Aristomachēn cīvem suam, Dōridem autem Locrēnsem, sīc noctū ad eās ventitābat, ut omnia speculārētur et perscrūtārētur ante. Et cum fossam lātam cubiculārī lectō circumdedisset eiusque fossae trānsitum ponticulō līgneō coniūnxisset, eum ipsum, cum forem cubiculī clauserat, dētorquēbat. Īdemque cum in commūnibus suggestīs cōnsistere nōn audēret, cōntiōnārī ex turrī altā solēbat.

[60] Atque is, cum pilā lūdere vellet – studiōsē enim id factitābat – tunicamque pōneret, adulēscentulō, quem amābat, trādidisse gladium dīcitur. Hīc cum quīdam familiāris iocāns dīxisset: ‘Huīc quidem certē vītam tuam committis’ adrīsissetque adulēscēns, utrumque iussit interficī, alterum, quia viam dēmōnstrāvisset interimendī suī, alterum, quia dictum id rīsū adprobāvisset. Atque eō factō sīc doluit, nihil ut tulerit gravius in vītā; quem enim vehementer amārat, occīderat. Sīc distrahuntur in contrāriās partēs impotentium cupiditātēs. Cum huīc obsecūtus sīs, illī est repūgnandum.

**XXI**. [61] Quamquam hic quidem tyrannus ipse iūdicāvit, quam esset beātus. Nam cum quīdam ex eius adsentātōribus, Dāmoclēs, commemorāret in sermōne cōpiās eius, opēs, māiestātem dominātūs, rērum abundantiam, magnificentiam aedium rēgiārum negāretque umquam beātiōrem quemquam fuisse, ‘Vīsne igitur’ inquit, ‘ō Dāmoclē, quoniam tē haec vīta dēlectat, ipse eam dēgūstāre et fortūnam experīrī meam?’ Cum sē ille cupere dīxisset, conlocārī iussit hominem in aureō lectō strātō pulcherrimō textilī strāgulō, magnificīs operibus pictō, abacōsque complūrēs ōrnāvit argentō aurōque caelātō. Tum ad mēnsam eximiā fōrmā puerōs dēlēctōs iussit cōnsistere eōsque nūtum illīus intuentis dīligenter ministrāre.

[62] Aderant unguenta, corōnae, incendēbantur odōrēs, mēnsae conquīsītissimīs epulīs extruēbantur. Fortūnātus sibi Dāmoclēs vidēbātur. In hōc mediō apparātū fulgentem gladium ē lacūnārī saetā equīnā aptum dēmittī iussit, ut impendēret illīus beātī cervīcibus. Itaque nec pulchrōs illōs ministrātōrēs aspiciēbat nec plēnum artis argentum nec manum porrigēbat in mēnsam; iam ipsae dēfluēbant corōnae; dēnique exōrāvit tyrannum, ut abīre licēret, quod iam beātus nōllet esse. Satisne vidētur dēclārāsse Dionȳsius nihil esse eī beātum, cuī semper aliquī terror impendeat? Atque eī nē integrum quidem erat, ut ad iūstitiam remigrāret, cīvibus lībertātem et iūra redderet; is enim sē adulēscēns inprōvidā aetāte inrētierat errātīs eaque commīserat, ut salvus esse nōn posset, sī sānus esse coepisset.